Document ID: /roh_data/filtered/fineweb-2-filterrobots_roh.jsonl.gz/21488

Suenter l’elecziun èn il novelegì president Joe Biden e sia vicepresidenta Kamala Harris sa drizzads a la populaziun. Il pievel haja decis. Els hajan gudagnà cleramain l’elecziun, ha ditg Biden a Wilmington, Delaware. El veglia esser in president ch’uneschia e betg spartia. El na vesia betg stadis cotschens (republicans) u blaus (democrats), sulettamain ILS Stadis Unids.
«In nov di per America»
Kamala Harris ha engrazià als votants e discurrì dad in «nov di per America». Ins na dastgia betg prender la democrazia sco garantida. La democrazia na saja betg in stadi, mabain in act. Ils votants sajan sa decis per speranza ed unitad, maniera, scienza e vardad. Malgrà ch’ella saja l’emprima dunna en quest uffizi, na vegnia ella betg ad esser la davosa.
Cumbat cunter corona
Strusch ch’el è vegnì proclamà sco nov president dals Stadis Unids, ha Joe Biden gia annunzià in’emprim act uffizial en il cumbat cunter il coronavirus. Sco medias rapportan, veglia el gia damaun preschentar ina gruppa d’experts che duaja franar la pandemia. Il gremi duaja sa cumponer da 12 persunas.
Donald Trump è anc enfin mez schaner en uffizi. Biden aveva dentant gia declerà avant sia elecziun, ch’el vegnia immediat a cumenzar cun il cumbat cunter la pandemia.
Ils Stadis Unids èn il pajais il pli pertutgà dal coronavirus insumma. En ils Stadis Unids datti tenor indicaziuns uffizialas mintga di passa 100'000 novas infecziuns. Fin uss èn passa 9,9 milliuns persunas s'infectadas e passa 237'000 persunas mortas pervi da Covid-19.
Trump na conceda betg sia terrada
Entant ha il president en uffizi, Donald Trump, suttastritgà sin Twitter da betg acceptar il resultat da l’elecziun. El discurra vinavant da fraud electoral e da vuschs illegalas. Quai dentant senza furnir x in mussament.
Er aderents da Trump n'èn betg pronts dad acceptar il resultat da l'elecziun. En pliras citads èn els ids sin via per demonstrar cunter quel.